Nóg ŉ aanrandingsaak teen MalemaJulius Malema. Foto: SAPA Die Limpopo-polisie het bevestig dat nóg ŉ saak van aanranding teen Julius Malema, leier van die EFF, aanhangig gemaak is, skaars vier dae nadat ŉ video aan die lig gekom het waar hy glo ŉ man in ŉ kitskosrestaurant rondgestamp het. Kol. Ronel Otto, provinsiale woordvoerder, het Maandag aan Maroela Media gesê ŉ veiligheidsbeampte beweer Malema het hom Saterdagaand tydens ŉ musiekfees by die Peter Mokaba-stadion in Polokwane aangerand en ŉ vuurwapen op hom gerig. “Na wat verneem word, het Malema en sy gevolg glo nie toegang tot die geleentheid gehad nie,” het Otto gesê. “Ná ŉ lang woordewisseling is hulle uiteindelik toegelaat. Die vermeende voorval het plaasgevind toe die groep die stadion wou verlaat en nie toegelaat is om uit te gaan nie.” Die veiligheidsbeampte by die betrokke hek het geweier dat die groep die stadion verlaat. Hy het Malema en sy gevolg glo versoek om die stadion deur ŉ ander hek te verlaat, waarna daar ŉ onderonsie uitgebreek het. “Die beampte beweer Malema het ŉ vuurwapen te voorskyn gebring en op hom gerig. Die beampte is glo ook rondgestamp en teen ŉ hek gegooi.” Die beampte het Sondag ŉ klagte by die polisie aanhangig gemaak. Volgens Otto ondersoek die polisie ŉ saak van die rig van ŉ vuurwapen, aanranding, en opsetlike saakbeskadiging. “Die polisie is steeds besig om die bewerings te ondersoek en verklarings af te neem,” het Otto bygevoeg. Maroela Media het Donderdag berig ŉ klag van aanranding is teen Malema ingedien na ŉ voorval by ŉ kitskosrestaurant in Tzaneen wat op kringtelevisiekamera vasgelê is. Die burgerregte-organisasie AfriForum gaan die man, wat glo deur Malema rondgestamp en gevloek is, bystaan met die indien van strafregtelike klagtes van aanranding, intimidasie en crimen injuria. Die beweerde voorval het op 8 Junie plaasgevind. Klik hier om die video te sien. Ernst Roets, adjunk uitvoerende hoof van AfriForum, het Donderdag gesê Malema aggressieprobleme en is die aanval in die restaurant die derde voorval waarvan die organisasie bewus is waarin hy handgemeen raak met lede van die publiek.